ÅRSMELDING FRA HOVEDSTYRET FOR 2008.
Sammensetning og møter.

Hovedstyret i Leksdal IL har etter årsmøtet 2. mars 2008 bestått av:

Rita Backer Natvig


leder

Erik Stiklestad


nestleder/anleggsleder

Monica Sandnes


barneidrettskoordinator

Arnt Aurstad



kasserer

Gunhild Okkenhaug Aksnes

sekretær

Tone Lise Aurstad Stornes

varamedlem

Gunnar Rønning Ystad

fotballgruppa

Ann Stiklestad


friidrettsgruppa

Åsta Stiklestad


skigruppa

I 2008 har hovedstyret avholdt 7 møter. I tillegg har representanter fra hovedstyret deltatt på møter med Verdal idrettsråd, årsmøte i Verdal Friidrettsklubb, Nordtrøndernes-idrettsgalla, møte ang. bygging av ny flerbrukshall på Øra og møter med Verdal Fjellstyre ang. leie av Fjellstyrehytta på Fånettvatnet.

Sportslig aktivitet.

Leksdal IL bør være stolte over den store aktiviteten i laget, også i 2008. Selv om det er gruppene som har ytt det største bidraget til aktiviteten i bygda, er det også mange enkeltmedlemmer som har gjort en flott jobb. Vi henviser til hver enkelt gruppes årsmelding.

St. Olavsloppet har blitt en tradisjon for Leksdal IL å delta på. At et så forholdsvis lite idrettslag klarer å stille eget lag, må vi være fornøyd med. Her gjør laglederene en stor jobb både før,under og etter løpet, for at alt skal ligge til rette for løperne. Det som også er så fint med denne stafetten, er at både unge og litt eldre løpere stiller på ett og samme lag. Innsatsen og resultatet til laget ble også i år veldig bra.

Årets slalåmtur ble arrangert 29. mars, og 64 deltakere fra Leksdal dro til Åre. Dette er et samarbeid med Prøven 4H, og har blitt en suksess. Spesielt artig er det at vi får med ungdommene i bygda på dette tilbudet.

Sykkeltrimmen har også vært i gang dette året. Hver søndagskveld, f.o.m. 4. mai - september, med oppmøte på Leksdal skole, har sykkelinteresserte startet opp og syklet. Oftest har målet vært å komme rundt Leksdalsvatnet, men det har også vært andre ruter som har blitt benyttet.

Det at barn og unge har et varierende aktivitetstilbud synes vi er viktig. Derfor har vi tilbudt aktiviteter som 4 ganger i svømmehallen og 3 kvelder på kunstgresset i Stiklestadhallen. Disse ettermiddagene/kveldene har vært veldig populære med stort frammøte og stor aktivitet.

Mandagstrimmen i gymsalen på skolen er et flott tilbud, først og fremt til de voksne i bygda. Her møter både menn og kvinner opp til en litt uhøytidlig treningsøkt, med både ballspill og styrketrening. Dette tilbudet varer fra oktober til påske. 

Marka og Leksdal skistadion er et området som betyr mye for de fleste, både leksdalinger og andre, og da spesielt i skisesongen. Etter at vi fikk kommunal løypemaskin, har løypetilbudet nå blitt utvidet med at Leksdal IL kjører løypemaskina helt ned til Høysjøen. Løypemannskapet gjør en flott jobb, og holder en høy standard på løypene. 

For øvrig kan det nevnes at laget har mange aktive medlemmer. Spesielt nevnes her de mange unge som deltar på ulike aktiviteter gjennom hele året. Noen deltar på konkurranser/samlinger utenfor Leksdal, både på sone-, krets- og på landsplan. Videre har vi et stort antall mosjonister, noe som går frem av trimbøkene som er lagt ut både sommer og vinter. Dette synes vi er veldig flott. Mosjonistene er her med å bidrar til å øke lagets aktivitet på en fin måte.

Andre tiltak.

29. april satte 27 ungdommer og 7 voksne i bygda i gang med å rydde søppel langs hele Lekdalsvegen (rv. 759), f.o.m. Klinga til Steinkjergrensa. De voksne kjørte ungdommene ut til de tildelte områder. Det ble fyllt utrolig mange ”svart-sekker”, og ungdommene gjorde en flott jobb, som igjen gjorde Leksdalsvegen til en ryddig og fin veistrekning.
Ca. 20 leksdalinger stilte på dugnad på rydding av Akerområdet en lørdag i vår.
”Vannvitte dager” ble i år arrangert for andre gang, i samarbeid med Prøven 4H, søndag 3. og mandag 4. august, på Bunestangen. Vi hadde ikke værgudene med oss helt denne gangen heller, men noe folk kom det da. Det ble arrangert triathlon (svømming, løping, sykling) i forbindelse med arrangementet, noe som samlet en del folk. Ellers var vannaktivitetene populære for de yngste og vannvolleyball for de litt eldre og voksne. På mandag ble det arrangert ”Energikamp”.

Leksdal IL hadde ansvaret for pengeinnsamlingen, for hele Leksdalsområdet, til årets TV-aksjon, søndag 19. oktober. Leksdalingene var med å bidro på en fin måte, slik at TV-askjonen ”Blå-kors” fikk inn penger til å støtte barn og unge som lider under voksnes rusmisbruk.

17. oktober inngikk Leksdal IL avtale med Antidoping-Norge om å være med i "Rent idrettslag". Det innebærer at vi har inngått en avtale om at idrettslaget på en positiv måte viser sin nulltoleranse til doping ovenfor utøvere, foreldre og lokalmiljø.

”Klubben i mitt hjerte” er en nettbasert konkurranse som Leksdal IL har deltatt i. Her er det om å få flest mulig stemmer til det idrettslaget som står deg nærmest. Denne konkurransen har Norges Idrettsforbund og Olympiske Komitè, Norsk Tipping, P4 og Dagbladet gått sammen om. Leksdal IL var det idrettslaget som fikk fleste stemmer i hele Nord-Trøndelag. Tre klubber av alle landets idrettslag fikk være med på trekking av Adidasutstyr til en verdi av 25 000,- kr., og på denne trekkinga var Leksdal IL en av de heldige.

Hjemmesiden til laget er fortsatt svært aktiv. I 2008 hadde hjemmesiden 5000 besøk hver eneste måned i snitt. Dette tyder på at vi fortsatt kan bruke denne siden for å informere våre medlemmer om bl.a. ting som skal skje i lagets regi. Hjemmesidens adresse er fortsatt www.leksdalil.no.

Leksdalsnytt har også i 2008 kommet ut med 2 utgaver, og som har blitt distribuert ut til alle husstandene i Leksdal. Yngre krefter har tatt over redaksjonen for bladet, og en ny layout preger bladet. Bladet kom ut med farger (første og siste side).

I år var det mennenes tur til å skyte i forbindelse med den tradisjonelle juletrådskytinga 5. juledag. Skytinga foregikk i Kleiva på dagen og med skytterfest på Fossheim om kvelden med fullt hus. Etter denne festen har hovedstyret vedtatt å stramme noe inn, slik at festen skal gjelde kun for leksdalinger og utflytta leksdalinger, slik som grunntanken for dette arrangementet er tenkt. Styret oppfordrer også til at flere skyter på dagen. Økonomisk fikk laget et fint overskudd etter årets skytterfest.

Hovedstyret tok sommeren 2008 kontakt med Verdal Fjellstyre for å drøfte muligheten for at Leksdal IL kunne få leie hytta på Fånettvatnet. Høsten 2008 ble det diskutert litt fram og tilbake. Verdal Fjellstyre var positive og i november 2008 skrev vi under en avtale der Leksdal IL betaler kr 8 000,- pr. år for å leie hytta. Leieavtalen gjelder for tre år, og det er tre månders oppsigelsesfrist for begge parter.
 
Anlegg:

Det har vært meget stor aktivitet på anlegg i 2008. I tillegg til bygging av nye anlegg, krever eksisterende anlegg og utstyr mye innsats i form av vedlikehold og drift. Noe av dette er svært synlig, så som stell av gressbanen og preparering av skiløyper. Andre oppgaver er ikke alltid  like synlige, men er utrolig viktig for at vi skal kunne opprettholde den høye standarden vi har på våre anlegg. Et par av tiltakene som var planlagt i 2008 ble ikke utført, hovedsakelig fordi mye tid gikk med til kunstgressbanen og utvidelsene ved skistadion.

Følgende er utført i løpet av 2008, i tillegg til vanlig vedlikehold og drift:
·     Tråkkemaskinavtale med kommunen. Alle idrettslagene som har skiaktivitet og Verdal kommune har blitt enige om en samarbeidsavtale. Kommunen kjøpte en ny maskin 

(kr. 1 250 000) som ble plassert på Leksdal skistadion. Kommunen har også kjøpt Leksdal 
IL’s gamle maskin (kr. 450 000) og denne er plassert oppi Blommen. Totalt hadde dermed 
prosjektet en kostnadsramme på kr. 1 700 000. Prosjektet er finansiert som følger:

· Verdal kommune
1 250 000 (inkl. 250 000 mva.)

· Leksdal IL

   200 000

· Stiklestad IL

   100 000

· Verdal Fjellstyre
    
     50 000

· Virksomhetsområdet
     43 000

· Kronerulling 

     69 000


· Totalt


1 712 000

Overskuddet på kr. 12 000 overføres til en egen vedlikeholdskonto som disponeres av tråkkemaskinkomiteen. Når kommunen er ferdig med nedskrivningsperioden (10år), overtar Leksdal IL tråkkemaskina vederlagsfritt. 
Det samme gjelder for Stiklestad IL (5 år).

· Kunstgressbanen på skolen er så godt som ferdigstilt. Banen er fullfinansiert av

tippemidler, Verdal Kommune, virksomhetsområdet og Vømmølfestivalen. Leksdal IL 
står for forfinansieringen av tippemidlene på kr. 200 000. I kommunens innstilling til 
fylket på tippemidler til nærmiljøanlegg ble prosjektet rangert på topp. Det er derfor håp 
om at forskutterte midler tilbakebetales i løpet av 2009. 

· Nytt dekke på asfaltbanen/tennisbanen.

· Elvepromenaden har fått et nytt ansiktsløft i sommer med oppgrusing og krattrydding. 
Ved grillhytta er det bygget skotthyllbane, benker og bord. 

· Veien opp til parkeringsplassen på skistadion er utvidet, slik at to biler kan møtes.

· Nye parkeringsplasser på begge sider av veien mellom dyrkajorda og parkeringsplassen.

· Hogget ved for et par nye år. 

· Bygget ny maskinbu på 80m2
· Idrettslaget har inngått en leieavtale med Fjellstyret om leie av Fånetthytta. 

· Innkjøp av ryddesag.

· Brobygging i lysløypa og i fjelløypa.

· Innkjøp av slanger til vanningsanlegget til gressbanen.

· Nye gardiner i skihytta.

· Innspill til oppdatering av kommunens arealplan, slik at det er tilrettelagt for videreutvikling av Marka.
Økonomi:
Hovedlagets regnskap for 2008 er gjort opp med et overskudd  på kr. 93 194 inkl. renteinntekter. Drifta i de forskjellige avdelingene går også stort sett i balanse, så den totale egenkapitalen i laget er økt med kr. 100 557 siste år til kr. 992 587.

Hovedårsaken til det gode resultatet, er avtalen som ble gjort i forbindelse med den nye løypemaskina i Marka. Dette ga kr. 250 000 i klingende mynt til laget samt at vi nå sitter med/disponerer ei splitter ny maskin med en langt høyere standard enn den gamle. Selv om den nye maskina formelt sett er kommunens eiendom, skal den overføres vederlagsfritt etter 10 år. Se nærmere om avtalen under årsmelding anlegg.

Den nye tråkkemaskina utløste en stor utgiftspost i regnskapet, nemlig ny maskinbu. Den gamle ble for lita, og i samråd med løypemannskapene ble det vedtatt å bygge ei ny bu på øversida av parkeringsplassen. Med bl.a. rimelig allmenningsmaterial, gode innkjøpspriser og som vanlig en mengde dugnadstimer er bua allerede på plass til en fullt ut overkommelig pris. Godt og vel kr. 61 000 i rene utlegg er bokført i årets regnskap, og da er bare noe småtteri som gjenstår til kommende år.

Når det gjelder kunstgressbanen som også ble ferdigstilt i 2008, er hele finansieringa av den overført til 2009. Avtalen var at Verdal kommune i første omgang skulle ta seg av alle anleggskostnadene med banen mot at laget forskutterte tippemidlene på kr. 200 000 
(jfr. budsjettet for 2008). Nå kom arbeidet med banen i gang så sent på året at det ikke ble aktuelt å betale inn det nevnte forskuddet før på 2009, så da har vi altså valgt å holde hele prosjektet borte fra 2008-regnskapet.

Som regnskapet viser, har laget en solid økonomi. Ser vi bort fra tråkkemaskina går imidlertid drifta med betydelig underskudd. Vi har etter hvert et omfattende anlegg med tilhørende utstyr som krever mye kapital til vedlikehold og drift. Det blir svært viktig framover å styrke inntektsgrunnlaget, så vi kan opprettholde aktiviteten på et høyt nivå. Med det engasjementet som lagets medlemmer viser og det flotte anlegget som vi har, bør vi ha gode muligheter til å nå fram både overfor sponsorer og offentlige bidragsytere.
Styret takker ALLE for den store innsatsen i året 2008. En spesiel takk rettes likevel til alle dem som i ulike sammenhenger utfører dugnadsarbeid for laget. 

ÅRSMELDING FRA FRIIDRETTSGRUPPA  FOR 2008
Styret har i 2008 bestått av:

Leder:


Ann Stiklestad

Nestleder: 

Kristin Aspås Pedersen

Kasserer:

Jan Arild Kjørås

Sekretær:

Ingunn Hallem Solum

Styremedlem:

Ingunn Vikhamar

Friidrettsgruppa har i år avholdt 3 styremøter.

Aktiviteter i løpet av året:

09. mai – terrengløp Sausveet

25. mai – terrengløp ved grillhytta. Samtidig hadde vi trimbingo langs Elvepromenaden. Noe som viste seg å være veldig populært. Det var også salg av kaffe og kaker og muligheter for grilling i finværet.

14. august – Banestevne skolen med idrettsmerkeprøver.

31. august – Klubbmesterskap Marka 

Trimturer:

4. august: Familietur til Nysetran. En kjempefin kveldstur i fint sommervær med 40 små og store turdeltagere. På setra ble vi godt mottatt av budeia Sissel med familie. Vi fikk orientering om drifta og smakt på nystekt vaffel med rømme som ble fortært rundt bålet. Kulokk og natursti fikk vi også anledning til å være med på.

18. august: Trimtur til Tjelderknoppen som er en av toppene i Leksdal med flottest utsikt. 11 personer deltok på turen og noen av disse for første gang.

Sept.: Rundtur om Seterengsmyra – Sendesbrannen- Kjesbuvatnet. En fin tur med innlagt kaffe i grillhytta ved Kjesbuvatnet.

Trimkasser:

Det er fortsatt meget stor oppslutning om trimkassene rundt omkring i bygda og fjellet. Totalt hadde vi 4481 besøk ved kassene. Nytt av året var premie til de som besøkte alle trimkassene minst en gang i løpet av sesongen. 13 personer tok alle turene.

Leksdal IL stilte også i år med lag i St. Olafsloppet. Her legges det ned en stor innsats av St-Olafskomiteen for å få til lag hvert år. Vi er heldige og har flere yngre løpere på gang og mange med flere års erfaring. Leksdal IL hadde også en gjeng som hjalp til på St. Olafsloppet.

Mange leksdalinger har deltatt på friidrettstevner, terrengløp og stafetter utenom bygda i godt samarbeid med Verdal Friidrettsklubb.

Friidrettsgruppa takker for året som har gått, og ønsker alle velkommen på nye aktiviteter i 2009!
ÅRSMELDING FRA FOTBALLGRUPPA FOR 2008
Styret har bestått av:

Beate Hågensen,styremedlem

Gunnar R Ystad, leder


Hilde V Aksnes, sekretær


May Helen Aurstad, styremedlem


Snorre Skrove, styremedlem


Solbjørg Vasstveit, kasserer

Fotballgruppa har hatt fem styremøter.

Siste sesong stilte vi med to mygglag og videre G 10, J 12, G 12. Som vanlig stilte damene med 7-erlag – og etter ett års pause klarte vi igjen å stille herrelag, 7-er. Myggene deltok i myggturneringa i Vuku og COOP-cupen. G 10, J 12 og G12 deltok i lokale serier pluss noen cuper; COOP-cupen og Storsjøcupen (J 12 og G 12). Oppholdet i Østersund var meget populært, vi satser derfor på å videreføre det i år.

Utfordringene sportslig sett er som alltid å skaffe trenere og dommere og få sendt disse på kurs. Vi trenger flere foreldre som engasjerer seg. De siste par årene har vi hatt som mål å få fart i ferdighetsmerkeprøvene, skal det lykkes må vi klare å få med flere foreldre.

Økonomien er bra, det ble et lite overskudd i 2008. De største inntektspostene er vaktholdet under Olsok, kornband og loddsalg. I tillegg har vi tatt inn litt på kaffesalg på kampene, men det viktigste med dette tiltaket er å skape en trivelig ramme rundt kampene.
ÅRSMELDING FRA SKIGRUPPA FOR 2008
Leder:


Åsta Stiklestad

Kasserer:

Arnt Aurstad

Styremedlem:

Stein Arne Stiklestad

Styremedlem: 

Torgeir Langåssve

Styremedlem:

Egil Aurstad

Varamedlem:

Svein Sende

Arnt Aurstad fungerte som kasserer i skigruppa ut skisesongen 2007/2008. I og med at Arnt ble ”head-huntet” til kasserer-jobben i hovedstyret, kom Lillian Bjørnmelen inn som ny kasserer i Skigruppa.

Skiskole 

Også i år fikk vi en trøblete start på skisesongen med lite snø. Skiskolen 03.01 ble arrangert på Hallemsvollen og 10.01. ble flyttet til Aspåstjønna, der det ble full aktivitet med skøytegåing i form av kunstløp, lengdeløp og ishockey. Etter hvert ble det fine forhold oppi Marka med masse aktiviteter med ski på beina. Torsdagskveldene ble, tradisjonen tro, avsluttet med vaffelservering i skihytta.

Åpen skihytte

Åpen skihytte ble innledet søndag 06.01.08. Utover i sesongen ble skihytta flittig besøkt både av leksdalinger, øvrige verdalinger og utenbygds folk.

Klubbrenn

Første klubbrenn var terminfestet til 08.01., men snøforholdene var av en slik art, at det ikke lot seg gjennomføre oppi Marka. Derfor flytta vi rennet til Hallemsvollen påfølgende søndag. Rennet ble gjennomført som null-løp med ca. 40 deltakere. Nytt klubbrenn ble arrangert på skistadion denne gang, 22.01., med i overkant av 50 deltakere. Tredje runde i klubbkarusellen ble en folkefest på Leksdal skistadion Mange tilskuere i løypa og lokalpressen så de 62 deltakerne gjennomføre sprintrenn med prolog og heat. Det er vel ikke til å se bort fra at det tapte veddemålet til Trond gjorde dette rennet til et litt spesielt renn med positivt fortegn.

Klubbmesterskapet ble arrangert 04.03. med 52 deltakere. Siste klubbrennet ble arrangert som skiskytterrenn 11.03., litt kaos på standplass, men med tålmodige deltakere, kom rennet i havn på en noenlunde måte, dog med noen erfaringer rikere for arrangørene.

Leksdalsrennet


Også i år måtte vi flytte Leksdalsrennet på grunn av for lite snø. Denne gang ble rennet flyttet til Henningvola. Det var isende kaldt, men med stor deltakelse (211 deltakere) og kjempefin innsats av de 17 leksdalingene, derav to seiere til Leksdal (Sindre og Margunn), ble det et bra arrangement.

Verdalskarusell

Verdalskarusellrennet som vi skulle arrangere ble avlyst på grunn av snømangel. Leirådal arrangerte ett renn oppi Marka. Ellers så var det stor deltakelse fra Leksdal på 2-mannsstafetten som ble arrangert av Vinne Skilag. For øvrig kan det nevnes at deltakelsen fra verdalingene har blitt mindre og mindre på Verdalskarusellen.

Sonerenn/kretsrenn/kretsmesterskap/Ungdommens Holmenkollrenn/Midt-Norsk

Det har også i 2008 vært bra deltakelse fra leksdalingene på sone- og kretsrenn, selv om vi selvfølgelig skulle ønsket at ennå flere leksdalinger hadde stilt på startstreken utenfor Leksdal. Sigrid (J11), Ida Kristin (J12), Ingvild (J14), Margunn (K17), Børge (G13), Sindre (G14) og Johan (M18) har deltatt på mange renn i distriktet. Det resulterte i tre kretsmestere fra Leksdal. Margunn ble dobbel kretsmester i K17, mens Ingvild og Sindre ble kretsmestere i KM lang på Høylandet.

På Snåsa-stafetten stilte Leksdal 3 lag. Sindre, Børge og Ingvild gikk inn til en bronseplass i KM i G13-14 år.

Ingvild, Børge og Sindre fikk gleden av å gå i Holmenkollen i midten av februar. Alle leverte gode prestasjoner og resultatene viste at de hevder seg bra blant landets beste 13 og 14 åringer.

På Steinkjer Skifestival første helga i mars deltok 5 utøvere fra Leksdal. I klasse jenter og gutter 13-14 år inngikk Midt-Norsk Mesterskap. Ingvild og Sindre fikk begge 3. plass i fristil på lørdag, mens begge gikk inn og ble Midt-Norske mestere i klassisk på søndag. 

Ingvild vant NTE-cupen sammenlagt, mens Sindre ble nr. 3.
Norges Cup/Junior NM
Margunn deltok på Norges Cup renn i Gjøvik, 18.-20.01. og på Røros 15.-16.03. Hun oppnådde også her meget gode resultater.

21.02.-24.02., deltok Margunn og Johan på Junior NM i Stokke. Begge to meget fine ambassadører for Leksdal IL. Margunn deltok også på Junior NM i Sprint i Selbu i slutten av mars.

Måneskinnstur

Måneskinnsturen ble arrangert 22.02. Dette har blitt en fin tradisjon og mange finner veien til Fånettvatnet denne kvelden.

Turrenn

Hærvolrennet ble arrangert 16.03. med start i Bjartan og målgang i Leksdal. Totalt 39 deltakere. Bulleråsrennet ble arrangert 09.03. med hele 507 deltakere, og fine forhold.

Leksdal hadde 9 deltakere i Flyktingerennet som ble arrangert 29.-30. mars, og 4 deltakere i Storlirennet som ble arrangert 06.04.

”Innherred ski”

”Innherred ski” er et nytt uformelt treningssamarbeid mellom klubbene i Verdal, Inderøy og Steinkjer. Det har i den forbindelse vært noen felles treninger/samlinger utover sommeren og høsten.

Verdalssamling

Det ble også i høst arrangert Verdalssamling på barmark, som et samarbeid mellom klubbene i Verdal. Deltakelsen viser at dette er et arrangement som må videreføres. Leksdal hadde ansvaret for fjellturen på søndag
Høstmøte.

Skigruppa stod som arrangør for Nord-Trøndelag skikrets sitt høstmøte, som ble arrangert i skihytta, Marka.

Skisamling i Edsåsdalen

Skisamlinga i Edsåsdalen siste helga i november ble en suksess både sportslig og sosialt, med hele 60 deltakere. Fint hotell der vi hadde alle måltidene, samt at det bare var å spenne på seg skiene rett utenfor døra. 

Fine forhold for både langrenn og slalåmski. Både fredags- og lørdagskveld var det sosialt rundt måltidene og etterpå med blant annet Quiz, dans og bursdagsfeiring. 

Skisesongen 2008/2009

Også i år startet de ivrigste forberedelsene til skisesongen 2008/2009 tidlig. Mange timer på rulleski og barmarkstrening skal forhåpentligvis resultere i mange gode resultater utover i sesongen.

Første test på snø for en ny sesong var på Team-sprint på Henningvola, 13.12. Leksdal stilte 2 lag (Ida Kristin/Sigrid og Margunn/Ingvild), samt at Sindre stilte på mix-lag sammen med Stiklestad IL.

Samme helg arrangerte Leksdal med Oddgeir i spissen, junior samling med bra deltakelse. Overnatting på skolen, mens treningsøktene foregikk med fine forhold i Marka.

Til slutt vil skigruppa takke alle utøvere, støtteapparat og dugnadshjelp for kjempeinnsats gjennom 2008, og vi håper på mange fine stunder også i 2009!
